Apple lover potente nyheder – M5 på vej?

Noget kraftfuldt er på vej. Det er i hvert fald løftet fra Apples marketingchef Greg Joswiak, der natten til onsdag lagde en kryptisk teaser ud på X – med en tydelig silhuet af en MacBook Pro og ordene: “Something powerful is coming.”

Og i Apple-sprog betyder det kun én ting: Nye maskiner er på trapperne.

Ifølge de mest troværdige rygter, blandt andet fra Bloombergs Mark Gurman, står Apple klar til at præsentere flere nye produkter i denne uge – og det bliver uden et stort show fra Apple Park. I stedet ventes annonceringen at ske online, som en slags “mini-keynote på nettet”.

Her vil vi med stor sandsynlighed se den længe ventede M5-chip blive afsløret. Den skal drive både den nye MacBook Pro, iPad Pro og muligvis Vision Pro-headsettet, som ifølge Gurman alle er “meget tæt på lancering”.

Den første bølge ventes at bestå af basisudgaven af MacBook Pro med M5-chip, mens de mere kraftige M5 Pro- og M5 Max-modeller først skulle dukke op i starten af næste år.

Mmmmm… something powerful is coming. pic.twitter.com/hHDYwuisJC
— Greg Joswiak (@gregjoz) October 14, 2025

En blå overraskelse?

Apples teaserbillede viser en MacBook i en let blå nuance – hvilket har sat gang i spekulationerne om, at MacBook Pro nu også får den “sky blue”-farve, som vi kender fra MacBook Air og iPhone 15.

Et andet lille hint ligger i formen: Billedet viser en MacBook i en tydelig V-form – måske et nik til det romerske tal V, altså 5, som i M5. Apple elsker som bekendt symbolik.

Flere produkter på vej

Selv om det er M5-maskinerne, der stjæler opmærksomheden, skulle Apple stadig have mere i posen. En ny iPad Air med M4-chip, to eksterne Mac-skærme og endda en ny iPhone 17e er allerede på tegnebrættet til første halvdel af 2026.

Derimod bliver det næppe denne uge, vi ser noget til en opdateret HomePod mini, Apple TV eller AirTag – selv om de stadig figurerer på Apples interne roadmap.

Apple lover potente nyheder – M5 på vej?